สวัสดีค่ะ สอบถามเกี่ยวกับอาการพ่อค่ะ ท่านไปยกของหนักมา หลังจากนั้นมีอาการปวดหลังและปวดท้องด้านซ้ายทั้งคู่ค่ะ อยากทราบการรักษาเบื้องต้นค่ะ แล้วเกี่ยวกับโรคอะไรหรือเปล่าคะ
สวัสดีค่ะ อาการปวดหลังด้านซ้ายและท้องน้อยด้านซ้าย น่าจะเกิดจากการบาดเจ็บของกล้ามเนื้อบริเวณหลังและบริเวณหน้าท้อง เนื่องจากมีประวัติการเกิดอาการหลังจากไปยกของหนัก ซึ่งอาการปวดจากการบาดเจ็บของกล้ามเนื้อ มักจะสัมพันธ์กับการเคลื่อนไหวหรืออาการปวดจะเป็นมากขึ้นในบางท่าทาง และมักมีจุดที่กดเจ็บชัดเจนในเบื้องต้น ควรงดการทำงานต่างๆ รวมถึงห้ามยกของหนักอีก งดการออกกำลังกาย การเล่นกีฬา หากอาการเพิ่งเป็นวันนี้ ควรใช้น้ำเย็นประคบเพื่อช่วยอาการปวด รวมถึงอาการบวมที่อาจเกิดขึ้น หากเป็นมาหลายวันแล้ว ควรใช้การประคบร้อน ซึ่งจะไปกระตุ้นการไหลเวียนเลือด เพื่อช่วยลดอาการปวดเกร็งตามกล้ามเนื้อ เพิ่มความยืดหยุ่นให้กล้ามเนื้อให้ผ่อนคลาย หากปวดมาก อาจใช้ยาทาน เช่น ยาคลายกล้ามเนื้อ ยาแก้ปวดต่างๆ เช่น ไดโลฟีแนค (diclofenac), ไพรอกซิแคม (piroxicam), เซเลโคซิบ (celecoxib) เป็นต้นแต่หากอาการไม่ดีขึ้น หรือมีอาการอื่นๆ เช่น มีไข้ อาการปวดท้องรุนแรงขึ้น ปัสสาวะมีเลือดปน เป็นต้น ก็อาจไม่ได้เกิดจากการบาดเจ็บของกล้ามเนื้อ แต่อาจเกิดจากสาเหตุอื่นๆ เช่น มีนิ่วในไต กรวยไตอักเสบ หลอดเลือดแดงใหญ่ในช่องท้องโป่งพอง เป็นต้น ก็ควรรีบไปพบแพทย์เพื่อตรวจค่ะ